L’Associació Al Andalus 25 Burjassot celebra la seua I Setmana Cultural amb un programa carregat d’activitats
2025-07-24

Aquest cap de setmana arranca a Burjassot la I Setmana Cultural de l’Associació Al Andalus 25 Burjassot amb un programa d’activitats carregat d’actes en el qual el primer d’ells, el dissabte 12 de setembre a les 18 hores, obrirà les portes de la seu de l’entitat a tots els veïns i veïnes de Burjassot.

L’associació aprofitarà l’inici de la seua setmana cultural per inaugurar la seua seu, en el carrer Misser Domingo Mascó, 28, a les 18 hores, moment en el qual també tindran lloc diferents parlaments. Una vegada acabat aquest emotiu acte, que donarà el tret d’eixida a la setmana, a les 19 hores tindrà lloc un vi d’honor per als assistents i, a les 20 hores, l’actuació dels quadres de ball del Centre Cultural Andalús “Amigos del Sur” de Xirivella. A les 22 hores serà el sopar de germanor per als socis.

El diumenge 13 de setembre tindrà lloc el dinar de germanor i, ja amb l’inici de setmana, el dilluns 14 a les 19.30 hores serà el concurs de jocs de taula i el dimarts 15 de setembre, a la mateixa hora, el concurs de dibuix infantil. Tots dos dies hi haurà també sopar de germanor en la seu l’associació.

En l’equador de la setmana, el dimecres 16 de setembre, l’entitat celebrarà la vesprada de la dona, a les 19.30 hores per a, posteriorment, celebrar el sopar de germanor, que també tindrà lloc el dijous, dia en el qual serà la final del campionat de jocs de taula. El divendres 18 de setembre, a les 20 hores, tindrà lloc el I Concurs de Gastronomia Andalusa, plats que es degustaran en el sopar.

El dissabte 19 de setembre el dia començarà amb una classe de zumba a les 10 del matí i, ja a la vesprada, a les 19 hores, la Reina Infantil oferirà un berenar per als components infantils de l’associació i, a les 22 hores, serà la Reina Major qui oferisca el sopar als components adults. El dia tancarà amb la gran actuació del grup Raíces del Sur, sobre les 23.30 hores.

La I Setmana Cultural de l’Associació Al Andalus 25 Burjassot tancarà el diumenge 20 de setembre els seus actes amb un dia molt emotiu. Després de reunir-se a les 11 del matí en la seu de l’entitat, eixirà en cercaviles fins a arribar a la Parròquia de San José Obrero on assistiran a una missa rociera a càrrec del cor del Centre Cultural Andalús “Amigos del Sur” i, durant la mateixa, hi haurà una ofrena d’aliments. A les 14 hores tindrà lloc el dinar de germanor i, sobre les 17 hores el lliurament de premis i la clausura d’aquesta intensa setmana.